1975 йылда Вангелис RCA компанияһы менән контрактҡа ҡул ҡуя һәм үҙенең «Nemo Studios» тигән тауыш яҙҙырыу студияһын аса, һуңыраҡ Вангелис үҙе өсөн был студияның тикшеренеү  лабораторияһы кеүек булыуын телгә ала. Ошонда ул электрон альбомдар серияһын яҙҙыра: Heaven and Hell (1975), Albedo 0,39 (1976), Spiral (1977), Beaubourg (1978) һәм China (1979) . Heaven and Hell альбомының өлөштәре һуңынан Карл Сагандың «Космос» тигән телевизион сериалында төп музыкаль тема итеп файҙаланыла. 70-се йылдар аҙағы — 80-се йылдар башында Вангелис уртаҡ проекттарға күп ваҡытын бүлә. Джон Андерсон менән ул «Jon And Vangelis» тигән марка аҫтында уңышлы дүрт альбом яҙҙыра (был альбомдарҙа Вангелисҡа ҡарағанда Джондың өлөшө ҙурыраҡ икәнен таныу ғәҙелерәк булыр), Ирэн Папас менән «боронғо» грек гимндарын  яҙҙыра (улар Грецияла ғына сыға), Демис Руссос яҙмаларын продюсерлай.